**EMLÉKEZTETŐ**

**Készült:** Budapesti Műszaki és Gazdaságtudományi Egyetem, Műszaki Pedagógiai Tanszék,

Budapest, Magyar tudósok körútja 2, Q épület, A 128. szoba

Időpont: 15.00 – 16.00.

**Jelen voltak:**

* Dr. Benedek András - egyetemi tanár, a kutatócsoport vezetője
* Dr. Molnár György - tanszékvezető, egyetemi docens, főigazgató,
* Feketéné Dr. Szakos Éva - egyetemi docens,
* Horváth Cz. János - egyetemi tanársegéd,
* Sik Dávid - tanszéki demonstrátor,
* Dr. Bars Ruth - címzetes egyetemi tanár,
* Nagy Endre László - középiskolai tanár,
* Biró Kinga - középiskolai tanár,
* Kerényi Anna - középiskolai tanár,
* Pap Dalma - középiskolai tanár, a kutatócsoport tikára.

**Kimentette magát:**

* Dr. Nyíri Kristóf - akadémikus, egyetemi tanár,
* Horváth József - középiskolai tanár,
* Dobozy Gyöngyi - középiskolai tanár,
* Vámos Tibor - akadémikus.

**Tárgy:** Február havi műhelyértekezlet

**A megbeszélés napirendi pontjai:**

1. Beszámoló az elmúlt időszakról
2. Biró Kinga előadása
3. Kerényi Anna előadása
4. Egyebek, feladatok

1. Benedek András professzor, a kutatócsoport vezetője megkezdte a február havi értekezletet:

* Benedek András külön köszöntötte Kerényi Anna tanárnőt, aki a Zöld Kakas Líceumból csatlakozott a Kutatócsoporthoz, és eredményes munkát kívánt neki a továbbiakhoz. Benedek András és Pap Dalma február 17-én személyesen is kilátogattak a Zöld Kakas Líceumba, ahol egy előremutató beszélgetésen vettek részt Kerényi Annával, Kerényi Mária igazgatónővel és Braun Józseffel. A látogatás után a kutatók a konferenciaterembe mentek, mert ott tartotta a Magyar Pedagógiai Társaság Elnökségének ülését.
* Benedek András tájékoztatta a jelenlevőket, hogy találkozott, illetve levelezett a Programtanács elnökével, Patkós Andrással, amely levelezés egy részét Pap Dalmával is megosztotta, mert strukturálódik egy kétnyelvű beszámoló. Az MTA mindenkit publikációra bíztat, ez alól a Kutatócsoport sem kivétel.
* Továbbra is van forrás a konferencián való részvételre, így várjuk a javaslatokat. Egyelőre csak Biró Kinga jelzett vissza egy ingyenes konferenciával kapcsolatban, illetve Sik Dávid részvétele van tisztázva. Benedek András és Molnár György március elején Spanyolországban fogják népszerűsíteni az OCD-t. Ezen kívül zajlik egy kezdeményezés Koppenhágában is, de tudvalevő, hogy egy-egy nemzetközi konferencia előkészítése legalább fél évet vesz igénybe. Mivel el kell készíteni a költségvetést a következő időszakra, látnunk kell a várható költségeket, ezért kérünk minden Kutatócsoporttagot, hogy keressen magának olyan konferenciát, amelyből a program is profitálhat.
* 2018-ra Nyíri Kristóffal saját konferenciát szervezünk az MTA székházába. Ez a program idegen nyelven lesz, egyelőre Kertész András, Mihalik István és Patkós András részvétele tűnik biztosnak. Fel kellett kérnünk egy nemzetközi szakértőt, így Dr. Anthony Rossiter neve került előtérbe, aki a Sheffieldi Egyetem mérnök és pedagógus végzettségű professzora. Azt kérjük Dr. Bars Ruth tanárnőtől, beszéljen vele személyesen a toulouse-i konferencián, s próbálja őt meggyőzni, hogy jöjjön el az MTA által szervezett nemzetközi konferenciánkra. Várható amúgy, hogy a nemzetközi szakértőnek kiadják majd az OCD anyagot véleményezésre.
* Fontosak a publikációk is. Bars Ruth tanárnő és Sik Dávid közös cikkét, illetve Molnár György önálló cikkét köszönjük, Horváth Cz. Jánost arra bíztatjuk, hogy fejezze be a tanulmányának megírását még a héten. Ezek bekerülnek a Kutatócsoport Közlemények című füzetének második kiadványába. Benedek András gondoskodott róla, hogy az MTA akadémikusai kapjanak a Közleményekből. A publikációk továbbra is honorálva lesznek. Hozzátette azonban azt, hogy az MTA továbbra sem díjazza anyagilag a munkavégzést, csak a produktumokat.
* A Kutatócsoport keretösszegéből futnia kell a rezsiköltségre is. Így kijelenthető, hogy a költségvetésünk egy részét (félmillió forint alatti összeget) a rezsiköltségek fedezésére költjük. Erről Molnár György főigazgató úr már megkapta a tájékoztatást. Amint megkapjuk a tételes költségvetésünket az MTA-tól, rendelkezünk a rezsitétel kiegyenlítéséről. Molnár György ezt köszönettel vette.
* Februárban volt két munkacsoport megbeszélés is. A címkékkel foglalkozó munkacsoport jó lenne, ha zárná az ötletezést, mert már lenne mit beazonosítani, így a munkát mihamarabb meg kell kezdeni. A kitalált címkéken még lehet változtatni, ha kell. Ezért Pap Dalma és Sik Dávid azt a feladatot kapják, hogy összegezzék a munkacsoport tagjai által felvetett javaslatokat, s küldjék azt meg még a héten. A kész eredményeket Horváth Cz. Jánosnak is véleményeznie kell, s hármuknak közösen meg kell nézniük, mennyire használhatók a címkék a kész munkákon. A későbbiekben a tananyagot egy badge-(jelvény-/rangjelzés-)rendszerhez fogjuk hozzákapcsolni, amelyben látható lesz, hogy melyik mikrotartalom új, minőségi vagy statisztikailag sokat használt. A badge-rendszer arra is jó lenne, hogy versenyeztessük a munkákat, s a későbbiekben honoráljuk vagy díjazzuk a legjobb produktumokat.
* A pedagógus-továbbképzés formálódik. A munkacsoport megállapodott abban, hogy a program a következő részekből fog állni: a kutatás pozícionálása egy rövid prezentációban, technikai, módszertani segítség és példák bemutatása a második blokkban, illetve önálló munka keretén belül saját mikrotartalom megalkotása. 2-3 fős teamek dolgoznának együtt, 5 munkaórát töltenének el délután, amelyek lehetnek 30 perces foglalkozások is, majd online digitális tananyag-feldolgozás következne. A programnak tartalmaznia kell a kódolást és a produktum kezelését is. Feketéné Szakos Éva tanárnő jelezte, hogy még nem sikerült hozzájutnia a kért anyaghoz, de már van kontaktja. Benedek András hozzátette, hogy a programírás folyamatban van, ha a belső szakaszon túl vagyunk, akkreditáltatjuk a továbbképzést. A cél egy független tananyag és tananyag-feldolgozási rendszer megalkotása, amelynek a későbbi célcsoportja a szakképzési centrumok. Az MTA-n nemrégiben volt egy tanácskozás, amelyen Lovász elnök úr a tartalomfejlesztést emelte ki, s egyértelművé tette, hogy az MTA nagy nyilvánosságot akar.
* A pedagógus-továbbképzés tesztprogramjának tervezett helyszíne az érdi iskola lett volna, de most előre nem várt akadályba ütköztünk. A probléma megoldása folyamatban van, de nem szeretnénk feszültséget kelteni. A kecskeméti iskolától azt a hírt kaptuk, hogy ők lelkesen részt vennének a képzésben. Mi úgy gondoljuk, hogy oda nem a tesztprogramot vinnénk le, hanem már „élesben” történne a továbbképzés. A felajánlást mindenesetre köszönjük. Az azonban biztos, hogy az új helyszínben meg kell egyezni, mert a spontán szakasz nem húzható tovább.
* Jelenleg 6 iskola tartozik a projekthez, ebből 2 bázisiskola van vidéken, ami jó hír. Molnár György még egy karcagi iskolát javasol a projektbe való bevonáshoz, illetve érdeklődik egy művészeti iskola is. Gödről még nem kaptunk választ. A bázisiskolák száma 10 körül lesz, utána a tagbővülés szünetel.
* Benedek András megemlítette azt is, hogy új címeket ír ki a doktori iskola, amelyek köthetőek lesznek a projekthez is. 2-3 új doktorandusz jelenlétével számol a tanszék. Az új kollégák automatikusan a Kutatócsoport tagjaivá válnak. Molnár György megköszönte, hogy a doktori témákat megemlítettük, a kutatócsoportból is várja a jelentkezőket.
* Pap Dalma vállalta, hogy elvégez egy attitűdvizsgálatot. A továbbképzés részeként megtörténne a tanárok között a mintavétel; a későbbiekben a tanulók is kérdőívet töltenének ki. A téma a tanárok attitűdje a nyitott tananyagfejlesztéshez, az IKT-használathoz, míg a tanulóknak a mikrotartalom-fejlesztésre is fókuszálnának. A kérdőívek készülnek, a mintavétel több lépcsőben és bizonyos időközönként ismétlődve történik majd. Az eredményekből publikáció készül.
* A honlap kapcsán több mindenről is szó volt. Egyfelől Pap Dalma jelezte, hogy a honlapra felkerültek a rövid bemutatkozások és fényképek, de még mindig nem minden tagtól kapott anyagot, így vannak üres mezők. Kéri a Kutatócsoporttagokat, hogy amennyiben még nem tették meg, küldjenek egy 5-6 soros bemutatkozást és egy fényképet. Molnár György megemlítette, hogy a honlap struktúráját át kell dolgozni, mert nem minden található meg egyből. Például a konferencia előadásanyagai a hírek között vannak. Benedek András úgy válaszolt, hogy amikor a honlap készült, szorított minket a határidő, de nyitottak vagyunk bármilyen újításra, átstrukturálásra. Azt mi is tapasztaltuk, hogy a honlap nem mindig működik megfelelően, hiszen a Zöld Kakasban is technikai problémába ütköztünk, bár utána tökéletesen működött a weblap. Kerényi Anna is hozzátette, hogy utána már ő is meg tudta tekinteni azt, így minden bizonnyal csak ideiglenes problémáról volt szó. Molnár György szerint a honlapnál a reszponzív rész dolgozik, de változtatás kell, mert nem minden platformon üzemel megfelelően a tartalommegjelenítés. Benedek András szerint amúgy is fel kell venni a kapcsolatot Zarka Dénessel, mert a honlapot lassan össze kell kapcsolni egy Moodle rendszerrel, hiszen a pedagógus-továbbképzésen már ezt kis használnák. Továbbá gondolkozni kell azon, hogy ha a projektünk nyitott, akkor a felhasználók száma folyamatosan fog bővülni, így erre fel kell készülnünk.

2. Biró Kinga prezentációt tartott az Érdi SzC Kós Károly Szakképző Iskolájáról.

3. Kerényi Anna prezentációt tartott a Zöld Kakas Líceum Mentálhigiénés Szakgimnázium, Gimnázium és Általános Iskoláról.

4. Az egyebek, feladatok napirendi pontban Benedek András az alábbiakról számolt be:

* Biró Kinga és Kerényi Anna prezentációi alapján jó volna, ha elkészülne egy-egy státuszriport március végéig, amelyek – a többi partneriskola státuszriportjaihoz hasonlóan – megjelenhetnének a Közleményekben.
* Benedek András kiemelte, hogy a mikrotartalomra jó példák a reklámok, amelyek rövidek és frappánsak. A jó cím azonban önmagában egy mikrotartalom. Azonban azt ne felejtsük el, hogy interakció nélkül nem jó egy tanóra, így meg kell szólítani a tanulókat. Ahogy kérdés nélkül sincs kommunikáció.
* Bars Ruth tanárnő figyelmébe ajánljuk az EnergiaKaland projektet.
* Ha Birkó Kinga nem tudja biztosítani a számunkra a helyszínt március 15-ig, akkor a konfliktus elkerülése végett inkább az Övegesbe megyünk Nagy Endrékhez. Március 20-án 15 órakor találkozunk a **1117 Budapest, Fehérvári út 10. szám** alatt található épületben. Nagy Endre telefonszáma: +36 30 511 5687.
* A következő kutatócsoport-értekezletet 2017. március 27-én 15 órai kezdettel tartjuk.

**Hozzászólások:**

* Egyéb hozzászólás nem volt.
* Az egyéb, felmerülő kérdéseket kérjük e-mailen eljuttatni.

Budapest, 2017. február 28.

Az emlékeztetőt készítette: Pap Dalma

Jóváhagyta: Dr. Benedek András